An Philippines Climate Change Translate-a-thon sarong serye nin edit-a-thon kun sain matao nin espasyo para sa pagpalis sa lenggwaheng Bikol kan mga artikulong nasa tataramon na Ingles orog idtong mga manungod sa mga pagpapabago-bago kan panahon, distruso asin kalamidad dara kan raot kan panahon, asin iba pang mga manungod igdi. An gagamiton sa aktibidad na ini iyo an content translation tool na yaon sa Central Bikol Wikipedia. Tatawan kaining duon idtong mga bagyo na nagin dakulang kabtang kan satuyang kasaysayan asin nakaapekto sa pagtalubo kan ekonomiya. Dai man ini limitado sana sa mga bagyo, kundi magin idtong mga elementong nakakaraot kan satuyang kapalibotan. Matabang man ini sa pagpamidbid kan pagigin gimata kan mga tawo sa kasaysayan kan pagburobago kan klima sa satuyang nasyun asin giya naman tangani na pirming andam asin preparado sa mga siring na kalamidad. Katuyuhan man kaini na makaagda nin mga bagong editor o tagaliwat asin maipabisto pa an Wikipedia sa mga kolehiyo asin estudyante sa sekondarya. Ini gigibuhon sa mga piling sabado magpuon Enero 16, 2021 hasta Marso 27, 2021.